O'zbek–qirg'iz chegarasida treylerning 12 ta avtomashinaga urilishi oqibatida 9 kishi vafot etdi — video

O'zbek–qirg'iz chegarasida 21 may kuni treylerning 12 ta avtomashinaga urilishi oqibatida 9 kishi vafot etdi. Bu haqda Ichki ishlar vazirligi axborot xizmati xabar berdi.
Ma'lum qilinishicha, shu kuni soat taxminan 15:30 da Qirg'izistonning Botken viloyati Qadamjoy tumani orqali O'zbekistoning So'x tumani hududiga harakatlanib kelayotgan, ustiga buldozer yuklangan, d/r 02 KG 899 RS bo'lgan treyler avtotransportining tormoz uskunasi ishdan chiqqan.

Oqibatda haydovchisi boshqaruvni yo'qotib, Qirg'izistonning “Chechme” chegara o'tkazish punkti va O'zbekistonning “Chashma” chegara o'tkazish punkti orqali ro'yxatdan o'tish uchun navbatda turgan jami 12 ta (2 ta O'zbekiston va 10 ta Qirg'iziston) avtomashinalarga urilib, ularga shikast yetkazgan.
Avtohalokat oqibatida, birlamchi ma'lumotlarga ko'ra, 9 nafar fuqaro (shulardan, 1 nafari O'zbekiston, qolgan 8 nafari Qirg'iziston fuqarosi) vafot etgan. Jarohatlanganlarga tez-tibbiy yordam ko'rsatilishi ta'minlangan. Holat yuzasidan tergovga qadar surishtiruv ishlari olib borilmoqda.
Qirg'iziston Sog'liqni saqlash vazirligi ma'lumotlariga ko'ra, hodisa oqibatida 7 kishi jarohatlangan.
Avvalroq Toshkentda 3 ta avtomobil ishtirokidagi YTHda 1 kishi vafot etgandi. Shuningdek, Jizzaxda YTH oqibatida 8 kishi vafot etgani xabar qilingandi. Hamda Toshkentda 3 ta mashina ishtirokida YTH sodir bo'lgani haqida xabar berilgan.